**Artikel i Magasinet skolen - august 2014**

**Tema: Idræt og bevægelse**

**Fleksible idrætsfaciliteter**

**- tilpasset til alle idrætsudøvere**

I forbindelse med skolereformen 2014 kommer idræt fremover til at spille en langt større rolle end før både i skoler, haller og foreninger. Dette kræver et endnu større engagement fra alle implicerede parter, og det stiller krav til idræts- og omklædningsfaciliteterne, ikke mindst på grund af det øgede fokus på inklusion og på at alle kan dyrke idræt uanset alder og ens fysiske formåen.

Elever med funktionsnedsættelse skal i højere grad end før have mulighed for at være med i idrætsundervisningen på lige fod med deres klassekammerater, og der skal skabes idrætsrammer, som gør at eleverne med funktionsnedsættelse er så selvhjulpne som muligt. Ikke blot for at styrke den enkelte elevs fysik og selvværd, men også for at styrke ligestillingen og det sociale sammenhold børnene imellem. Dette er vigtigt, uanset om eleven har fysiske eller psykiske udfordringer så som ADHD, dårligt syn, autisme eller blot er usikre på det med idræt.

Ønsket om at give alle elever mulighed for at dyrke idræt på lige fod, er dog ikke blot et spørgsmål om den enkelte skoles kapacitet i forhold til lærestaben og undervisningsmetoderne. Det er i lige så høj grad et spørgsmål om de fysiske rammer, og mange skoler og haller er udfordret i forhold til at kunne tilbyde idrætsfaciliteter, som er tilgængelige og anvendelige for alle elever. Dette gælder både i forhold til idrætsudstyr, men også i forhold til f.eks. omklædningsrum.

Tilgængelighed for alle er også en del af arkitekt- og designbranchens sociale ansvar, og er et element i en samlet politik for bæredygtighed. Derfor har en række af fagets organisationer, Arkitektforeningen, Danske Arkitektvirksomheder, Praktiserende Landskabsarkitekters Råd og Danske Designere, vedtaget en tilgængelighedspolitik, for at fremme arkitekt- og designvirksomhedernes forståelse for tilgængelighed for mennesker i alle aldre med funktionsnedsættelse.

I forhold til de mange forskellige idrætsrum som findes i Danmark, er der også i høj grad brug for kvalificeret rådgivning fra idrætsleverandørernes side, for at fremtidssikre idrætsfaciliteterne. Som leverandør inden for idrættens verden skal man, udover at kunne levere et komplet sortiment af idrætsløsninger og -produkter i høj kvalitet, også kunne tilbyde den viden og erfaring, som gør en forskel i forbindelse med indretning af idrætsrum.

**Multifunktionel el-drevet omklædningsbænk kåres som årets nyhed…**

Virklund Sport har siden 1956 sat sit præg på idrætsfaciliteter landet over, og har mange års erfaring med at skabe både standard- og specialløsninger inden for idrætsfaciliteter. På Halinspektørforeningens (HI) årlige messe ”Idræt, Kultur og Fritid”, har Virklund Sport lanceret en multifunktionel el-dreven omklædningsbænk, som kan benyttes af alle idrætsudøverne. Bænken skaber også endnu bedre omklædningsforhold for handicappede idrætsudøvere under hensynstagen til både idrætsudøverne, økonomien og miljøet. Den multifunktionelle bænk vandt konkurrencen som årets nyhed, kåret af en dommerkomite bestående bl.a. af formanden for HI, Jørgen Mosbæk, og direktøren for Lokale og Anlægsfonde, Torben Frølich.

Hvis en idrætsudøver f.eks. sidder i kørestol, vil en el-drevet omklædningsbænk kunne tilpasses kørestolens højde, og dermed give mulighed for, at idrætsudøveren bliver selvhjulpen, idet vedkommende selv kan bevæge sig fra kørestolen over på omklædningsbænken. Ligeledes vil omklædningsbænken give lærere og instruktører bedre arbejdsforhold, og gøre det nemmere for dem at flytte funktionshæmmede elever. I og med bænken er med integreret håndtag kan den benyttes af alle idrætsudøvere og optager derfor ikke unødig plads. Omklædningsbænken er udviklet af Virklund Sport i samarbejde med Mikkel Selmer fra Asgårdsskolen og Handicapidrættens Videnscenter.

*På billedet ses direktør for Virklund Sport A/S, Trine Brinch Sørensen, sammen med HI’s formand Jørgen Mosbæk efter hædringen Årets nyhed.*

**Fakta boks**

1) Bænken er designet med håndtag i siddefladen, som giver mulighed for at funktionsnedsatte elever selv kan holde sig fast og dermed styrke deres balance samt evnen til at være selvhjulpen. Der er også mulighed for at benytte spændebånd, som sikrer, at idrætsudøverne ikke får overbalance med skader til følge.

2) På grund af sit design og sin størrelse kan bænken nemt monteres ind i et eksisterende omklædningsrum. Ved blot at fjerne en sektion af de nuværende omklædningsbænke kan hæve/sænke bænken fastmonteres i gulv, og dermed gøre omklædningsrummet multianvendeligt. Dette er på samme tid en både økonomisk og miljøvenlig løsning på tilpasning af omklædningsrummet, da det ikke kræver en fuldstændig udskiftning af alle bænke. Bænken kan specialfremstilles i både bredde, dybde og højde, så den passer til både den enkelte bruger og omklædningsrummet.

3) Bænken hæves ved hjælp af el-drevet aktuator, som sikrer præcis indstilling og sikker betjening.